નવસારી પાલિકા નહેરનું પાણી શુદ્ધ કરી શહેરીજનોને પુરું પાડે છે. જોકે ડિસેમ્બરથી ફેબ્રુઆરીના સમયમાં 60 દિવસ નહેરનું પાણી ન મળતા અહીંની નગરપાલિકાને આ દિવસો દરમિયાન એક જ ટાઈમ પાણી અને તે પણ બોરવેલનું પાણી મિક્સ કરી શહેરીજનોને આપવાની ફરજ પડી હતી. ગત ફેબ્રુઆરીમાં નહેરનું પાણી પુન: શહેરના દુધિયા તળાવ અને દેસાઈ તળાવમાં આવતા તળાવ ભરાઈ ગયા હતા. જેને લઈને નગરપાલિકાએ શહેરમાં પાણીકાપ ‘હળવો’કરી દીધો હતો. નગરપાલિકાએ અઠવાડિયાના તમામ 7 દિવસ એક ટાઈમની જગ્યાએ 3 દિવસ જ એક ટાઈમ પાણી આપી અઠવાડિયાના 4 દિવસ મંગળ, ગુરૂ, શનિ અને રવિવારે બે ટાઈમ પાણી આપવાની શરૂઆત કરી હતી. જે આજદિન સુધી જારી રહી છે.